Il-waranofsinhar it-tajjeb, ser nibda bil-Brexit. Ilbieraħ, wara li semgħu l-valutazzjoni mill-Prim Ministru May tal-istat tan-negozjati, l-UE27 ikkonfermaw li nixtiequ nkomplu t-taħditiet fi spirtu pożittiv. Il-mexxejja wrew il-fiduċja sħiħa tagħhom f'Michel Barnier, u talbu lin-negozjatur tagħna jissokta l-isforzi biex jinkiseb ftehim. Ninsab lest insejjaħ Kunsill Ewropew dwar il-Brexit, jekk u meta n-negozjatur tal-UE jirrapporta li sar progress deċiżiv. U għandna ngħidu b'mod ċar li, sa issa, ma sarx biżżejjed progress. Minħabba li hemm ħafna spekulazzjoni dwar it-tul tal-perjodu ta' tranżizzjoni ladarba r-Renju Unit jitlaq mill-UE, ser ngħid hekk. Il-kwistjoni tat-tul tal-perjodu ta' transizzjoni ma ġietx diskussa fost il-mexxejja tal-UE27 ilbieraħ. Iżda ppermettuli nfakkar li fid-diskors tagħha f'Firenze f'Settembru 2017, il-Prim Ministru May ipproponiet perjodu ta' tranżizzjoni ta' madwar sentejn. U l-UE aċċettat din il-proposta b'mod unanimu. Għaldaqstant, jekk ir-Renju Unit jiddeċiedi li tkun utli estensjoni tal-perjodu ta' tranżizzjoni biex jintlaħaq ftehim, jien ċert li l-mexxejja jkunu lesti jikkunsidrawha b'mod pożittiv. Illum iddiskutejna wkoll il-migrazzjoni, u rġajna' kkonfermajna l-mira tagħna li nwaqqfu l-fluss tal-migrazzjoni illegali. Innutajna b'mod partikolari l-ħtieġa li nosservaw din is-sitwazzjoni mill-qrib fil-Mediterran tal-Punent, u f'dan il-kuntest, li nsaħħu l-kooperazzjoni tagħna mal-Marokk, kif irrakkomanda l-Prim Ministru Sanchez. Wara d-diskussjoni tagħna f'Salzburg, qbilna wkoll dwar konklużjonijiet fuq it-tisħiħ tas-sigurtà interna tagħna. Ser insemmi speċifikament kwistjoni waħda. Fid-dawl taċ-ċiberattakk ostili reċenti li sar kontra l-Organizzazzjoni għall-Projbizzjoni ta' Armi Kimiċi, il-Kunsill Ewropew jappella għal miżuri biex jiġu miġġielda ċiberattivitajiet illegali. F'dan il-kuntest, nitolbu lill-ministri jaħdmu fuq reġim ta' sanzjonijiet li ser ikun speċifiku għaċ-ċiberattakki. Reġim bħal dan għandu jgħin biex jitħarsu ċ-ċittadini, kumpaniji u istituzzjonijiet tagħna minn kull xorta ta' theddida għaċ-ċibersigurtà. Fl-aħħar nett, ser nitkellem dwar is-Summit tal-Euro tal-lum. Il-għan kien li tiġi vvalutata s-sitwazzjoni attwali tar-riforma tal-unjoni ekonomika u monetarja (UEM), u li jinżamm il-momentum għall-bidla. Qbilna li jeħtieġ li nħaffu l-ħidma teknika. Nixtiequ niksbu ftehim dwar l-unjoni bankarja u l-Mekkaniżmu Ewropew ta' Stabbiltà (MES) f'Diċembru. Nittama li d-diskussjoni tagħna llum ser tnebbaħ lill-grupp tal-Euro biex jaġixxi b'mod aktar dinamiku. Grazzi. Ara l-paġna tal-laqgħa